b'\n_START_ARTICLE_\nAndrusovon rauha\n_START_PARAGRAPH_\nAndrusovon rauha solmittiin 13. tammikuuta 1667 (juliaanisen kalenterin mukaan) Moskovan Ven\xc3\xa4j\xc3\xa4n sek\xc3\xa4 Puolan kuningaskunnan ja Liettuan suuriruhtinaskunnan v\xc3\xa4lill\xc3\xa4. Se p\xc3\xa4\xc3\xa4tti maiden v\xc3\xa4lisen kolmetoistavuotisen sodan ja oli muodoltaan aselepo. T\xc3\xa4m\xc3\xa4 oli ensimm\xc3\xa4inen kerta kun Ven\xc3\xa4j\xc3\xa4 ja Puola virallisesti jakoivat Ukrainan kesken\xc3\xa4\xc3\xa4n sopimuksella._NEWLINE_Rauhansopimuksen mukaan vasemman rannan Ukraina (ukr. Livobere\xc5\xbena Ukrajina; Dnepr-joen it\xc3\xa4puolinen Ukraina) kuului Moskovan Ven\xc3\xa4j\xc3\xa4n hallintaan ja oikean rannan Ukraina (ukr. Pravobere\xc5\xbena Ukrajina; Dneprin l\xc3\xa4nsipuolinen Ukraina) siirtyi Puola-Liettuan hallintaan. Ukrainan p\xc3\xa4\xc3\xa4kaupungin Kiovan piti j\xc3\xa4\xc3\xa4d\xc3\xa4 Moskovan Ven\xc3\xa4j\xc3\xa4n haltuun vain kahdeksi vuodeksi, mutta Ven\xc3\xa4j\xc3\xa4 piti sen pysyv\xc3\xa4sti. Etel\xc3\xa4mp\xc3\xa4n\xc3\xa4 sijaitseva Zaporo\xc5\xbejen kasakkavaltio j\xc3\xa4i Ven\xc3\xa4j\xc3\xa4n ja Puola-Liettuan suojeluksen alaiseksi. Andrusovon rauha merkitsi Ven\xc3\xa4j\xc3\xa4n alaisuuteen liittyneen Kasakkahetmanaatin alueen pienenemist\xc3\xa4._NEWLINE_Andrusovon rauhan ehdot vahvistettiin  Moskovassa 16. toukokuuta 1686 solmitussa ikuisessa rauhassa sopimusosapuolten kesken._NEWLINE_Andrusovo sijaitsee Smolenskista etel\xc3\xa4\xc3\xa4n.'